JABATAN KEMAJUAN ISLAM MALAYSIA
www.islam.gov.my

© Jabatan Kemajuan Islam Malaysia

Tel: 03 - 8886 4000
Email: jakim@gmail.com
Website: www.jakim.gov.my

© Hakcipta Terpelihara
Tidak dibenarkan mengeluar ulang mana-mana bahagian artikel, ilustrasi
dan isi kandungan buku ini dalam apa jua bentuk dengan cara apa
jua sama ada secara elektronik, fotokopi, mekanik, rakaman atau cara
lain sebelum mendapat izin bertulis daripada Ketua Pengarah Jabatan
Kemajuan Islam Malaysia, Pusat Pentadbiran Kerajaan Persekutuan 62519
Putrajaya

Perpustakaan Negara Malaysia Data Penkatalogan dalam Penerbitan

Aturhuruf, Rekabentuk dan Dicetak oleh:

ATTIN PRESS SDN. BHD.
No.46, Jalan 3/108,
Taman Salak Jaya, Salak Selatan,
57100 Kuala Lumpur.

ISI KANDUNGAN

KATA PENGANTAR

PENDAHULUAN

PENGENALAN

KEWAJIPAN SOLAT LIMA (5) WAKTU

CIRI-CIRI INDIVIDU MUKALLAF YANG WAJIB
MENUNAIKAN SOLAT

 Syarat-syarat Sah Solat

PANDUAN BERSUCI DARIPADA NAJIS
 Menyucikan Najis pada Kemaluan
 Menyucikan Najis pada Anggota yang Lain

PANDUAN BERSUCI DARIPADA HADATH  KECIL

PANDUAN BERWUDHU’
 Cara Berwudhu’

PANDUAN  BERTAYAMMUM

 Tayammum Mengikut Mazhab Syafi’e
 Tayammum Mengikut Mazhab Hanafi

BERSUCI DARIPADA HADATH  KECIL MENGIKUT
KEADAAN PESAKIT

 Anggota Wudhu’ Pesakit Boleh Dikenakan Air
 Anggota Wudhu’ Pesakit tidak Boleh Dikenakan Air
 Anggota Wudhu’ Berbalut

PESAKIT YANG SENTIASA BERHADATH
       Pesakit yang Menghidapi Penyakit Salas

 Pesakit yang tidak Menggunakan Urine Bag atau
   Stoma Bag atau Kolostomi Bag

5

6

7

11

15

19

23

32

41

4

PANDUAN BERSUCI DARIPADA HADATH  BESAR
 Pesakit yang Mampu Mandi dan Semua Bahagian

   Badannya Boleh Terkena Air
 Pesakit yang Disahkan oleh Pegawai Perubatan

   Tidak Boleh Terkena Air Pada Seluruh Tubuh Badan
   Atau Sebahagian Besar Anggota Tubuh Badan
 Pesakit yang Sebahagian Besar Badannya Boleh

   Terkena Air Sedangkan Kecederaan Sedikit

BEBERAPA MASALAH BERKAITAN WANITA
 Darah Haid
 Darah Nifas
 Darah Istihadhah
 Darah yang Keluar Sebelum Bersalin
 Air yang Keluar Sebelum Bersalin
 Keputihan
 Keguguran
 Angin daripada Kemaluan

PANDUAN SOLAT BAGI PESAKIT
 Mampu Solat Berdiri Tetapi tidak Mampu untuk

   Ruku’ dan Sujud
 Pesakit yang Hanya Mampu Solat Berdiri dan

   Mampu untuk Ruku’ Tetapi tidak Mampu untuk Sujud
 Pesakit yang tidak Mampu Solat Berdiri dan

   Mampu Solat Duduk
 Pesakit solat duduk di atas kerusi
 Pesakit yang Mampu Solat Mengiring
 Pesakit yang Mampu Solat Menelentang

JAMAK (MENGHIMPUNKAN) SOLAT
 Cara Menghimpunkan Solat di dalam Waktu yang

   Pertama (Jamak Taqdim)
 Cara Menghimpunkan Solat di dalam Waktu yang

   Kedua (Jamak Ta’khir)

RUJUKAN

43

47

53

71

74

5

KATA PENGANTAR

Alhamdulillah, saya bersyukur ke hadrat Allah SWT di atas limpah
dan kurniaNya,  Jabatan Kemajuan Islam Malaysia (Jakim) berjaya
menerbitkan buku Panduan Bersuci Dan Solat Bagi Pesakit. Buku
ini diterbitkan untuk memberi kefahaman kepada umat Islam di
Malaysia mengenai kaedah bersuci dan bersolat bagi golongan
pesakit mengikut Hukum Syarak.

Penerbitan buku ini merupakan satu usaha Jakim bagi memastikan
pelaksanaan ibadah para pesakit benar-benar menepati prinsip
Syarak yang bercirikan fleksibel, maslahah, mudah dan praktikal.

Panduan ini adalah berasaskan pandangan Mazhab Syafie  dan
juga mengambil pandangan Mazhab Hanafi, Maliki dan Hanbali
agar pelaksanaan ibadah kepada pesakit lebih praktikal mengikut
keadaan dan situasi pesakit. Pandangan yang dikemukakan
mengambil kira masyaqqah dan meraikan maslahah pesakit
dalam melaksanakan ibadah selaras dengan prinsip Maqasid
Syariyyah.

Jutaan terima kasih kepada kumpulan panel penulis dan semua
pihak yang terlibat secara langsung ataupun tidak langsung
dalam penerbitan buku Panduan Bersuci Dan Bersolat Bagi Pesakit
ini. Semoga segala usaha kita  mendapat ganjaran daripada
Allah SWT.

Akhir kata, saya berharap agar panduan ini dapat menjadi
sumber rujukan dan panduan kepada semua pihak dalam
menyempurnakan ibadah para pesakit demi memperolehi
keredhaan Allah SWT.

Sekian, wassalam.

DATO’ HAJI OTHMAN BIN MUSTAPHA

Ketua Pengarah

6

Jabatan Kemajuan Islam Malaysia

Solat adalah tunjang dan lambang yang menjadi penenang
jiwa, penghibur hati dan penghubung antara hamba dengan
Allah S.W.T. Islam tidak menjadikan sakit sebagai alasan untuk
membolehkan seseorang tidak menunaikan solat melainkan jika
sakit itu menyebabkan seseorang berada pada tahap di luar dari
paras kesedaran. Rasulullah s.a.w bersabda:

Maksudnya : ”Diangkatkan al-Qalam (taklif) daripada tiga golongan
manusia iaitu daripada orang yang tidur sehingga bangun, kanak-
kanak kecil sehingga baligh dan orang gila sehingga pulih”
        (Riwayat Abu Daud)

Kewajipan bersolat tidak akan gugur daripada seseorang
yang mukallaf dalam apa jua keadaan. Namun, Allah S.W.T
memudahkan pelaksanaanya sama ada dengan menangguhkan
solat seperti solat jama’, memendekkannya seperti solat musafir
atau meringankan cara melakukannya seperti solat khauf dan solat
bagi pesakit berdasarkan sebab-sebab dan suasananya. Oleh
itu, tidak ada alasan bagi setiap orang Islam untuk meninggalkan
ibadah kepada-Nya sekalipun dalam keadaan sakit atau uzur.

Mudah-mudahan penerbitan buku panduan ini mendapat taufiq
dan hidayah daripada Allah SWT untuk menjadi penyumbang
ke arah  sikap meneliti secara serius di kalangan masyarakat
mengenai tanggungjawab menunaikan kewajipan solat.

7

Buku ini mengandungi panduan ringkas bersuci dan solat khususnya
bagi pesakit. Secara dasarnya ia disusun menurut pandangan fiqh
mazhab Syafi’e yang digunapakai secara meluas di nusantara.
Selain itu disertakan pandangan Mazhab Fiqh muktabar yang
lain di dalam beberapa masalah
tertentu sebagai alternatif bagi
tujuan memudahkan pesakit.

Pesakit boleh memilih untuk
melaksanakan ibadah menurut
Mazhab Syafi’e sepenuhnya atau
menurut mazhab lain dalam
bahagian-bahagian tertentu sekali
pun ia mengakibatkan berlaku
percampuran di antara mazhab
yang diistilahkan sebagai talfiq1.
Walaupun hukum berkenaan talfiq di
antara mazhab ini secara umumnya
diperselisihkan di kalangan
ilmuan Islam namun pandangan
yang mengharuskan talfiq boleh
digunapakai terutamanya ketika
wujud keperluan di dalam
pelaksanaan ibadah.

PANDUAN BERSUCI DAN SOLAT BAGI
PESAKIT
PENGENALAN

1 Contoh talfiq : Seorang yang
berwudhu` tanpa niat dengan mengikut
mazhab Hanafi yang tidak mensyaratkan
niat dalam wudhu`, setelah berwudhu`
tangannya terluka dan mengeluarkan
darah, kemudian solat menggunakan
wudhu` tersebut mengikut mazhab
Syafi’e yang berpendapat bahawa keluar
darah daripada selain saluran qubul dan
dubur tidak membatalkan wudhu`. Jika
mengikut pandangan mazhab Hanafi dan
Syafi’e setiap satu, solat yang dilakukan
adalah tidak sah kerana wudhu` tanpa niat
adalah tidak sah menurut mazhab Syafi’e
manakala keluar darah membatalkan
wudhu` menurut mazhab Hanafi. Namun
menurut pandangan yang mengharuskan
talfiq solat yang dilakukan tetap sah

KEWAJIPAN SOLAT

LIMA (5) WAKTU

11

Solat salah satu daripada lima (5) rukun Islam. Sabda Nabi SAW :

Islam terbina di atas lima (5) perkara : Menyaksikan bahawa
tiada tuhan yang layak disembah melainkan Allah dan bahawa
Nabi Muhammad itu utusan Allah, mendirikan solat, menunaikan
zakat, melaksanakan haji dan berpuasa Ramadhan.

( Hadith riwayat al-Bukhari daripada Ibn Umar RA )

Setiap mukallaf wajib menunaikan lima solat fardhu sehari semalam
pada waktu yang ditetapkan iaitu Zohor, Asar, Maghrib, ‘Isya dan
Subuh. Firman Allah SWT :

Kemudian apabila kamu telah selesai mengerjakan solat,
maka hendaklah kamu menyebut dan mengingati Allah
semasa kamu berdiri atau duduk dan semasa kamu berbaring.
Kemudian apabila kamu telah merasa tenteram (berada dalam
keadaan aman) maka dirikanlah solat itu (dengan sempurna
sebagaimana biasa). Sesungguhnya solat itu adalah satu
ketetapan yang diwajibkan atas orang-orang yang beriman
yang tertentu waktunya.

( an-Nisa` 103 )

KEWAJIPAN SOLAT LIMA (5) WAKTU

CIRI-CIRI MUKALLAF

YANG WAJIB

MENUNAIKAN SOLAT

15

CIRI-CIRI INDIVIDU MUKALLAF YANG WAJIB

MENUNAIKAN SOLAT

1. Muslim
2. Mencecah usia baligh.
3. Berakal

Solat wajib ditunaikan selagi individu itu masih sedar, sekalipun
tidak mampu bergerak.

Individu yang hilang sedar sepanjang waktu solat bukan akibat
pelampauan menurut syarak seperti pengambilan ubat bius yang
dibenarkan gugur daripadanya kewajipan solat waktu tersebut.
Namun sunat diqadha setelah kembali sedar.

Wajib ditunaikan solat dalam waktunya jika kembali sedar
walaupun di akhir waktu.

Jika hilang sedar sepanjang waktu Zohor dan kembali sedar walau
pun di akhir waktu Asar wajib ditunaikan solat Asar dan diqadha
solat Zohor. Begitu juga jika hilang sedar sepanjang waktu Maghrib
dan kembali sedar walaupun di akhir waktu ‘Isya, wajib ditunaikan
solat ‘Isya dan diqadha solat Maghrib.

4. Suci daripada haidh dan nifas.

Jika seorang wanita suci daripada haidh atau nifas di dalam
waktu solat walaupun di akhir waktu, wajib ditunaikan solat waktu
tersebut.

Sebagai contoh, jika suci walaupun di akhir waktu Asar wajib
ditunaikan solat Asar dan diqadha solat Zohor. Begitu juga jika
suci walaupun di akhir waktu ‘Isya, wajib ditunaikan solat ‘Isya dan
diqadha solat Maghrib.

16

SYARAT-SYARAT SAH SOLAT

Solat yang dilakukan mestilah memenuhi syarat-syarat berikut :

1. Dilakukan dalam keadaan suci daripada najis pada tubuh
badan, pakaian dan tempat solat.

 Menurut Mazhab Syafi’e, pesakit yang tidak mampu
menghilangkan najis pada tubuh badan, wajib menunaikan
solat sekalipun bersama najis sebagai menghormati waktu.
Namun solat tersebut perlu diulang kembali setelah sembuh.

 Menurut satu pandangan masyhur Mazhab Maliki, pesakit yang
tidak mampu menghilangkan najis pada tubuh badan wajib
menunaikan solat sekalipun bersama najis dan solat tersebut
sah serta tidak perlu diulang setelah sembuh.

2. Dilakukan dalam keadaan suci daripada hadath besar dan
kecil.Pesakit yang tidak mampu bersuci daripada hadath besar
mahu pun hadath kecil wajib menunaikan solat pada waktunya
sebagai menghormati waktu. Namun ia perlu diulang kembali
setelah sembuh menurut Mazhab Syafi’e.

3. Dilakukan dalam keadaan menutup aurat iaitu di antara pusat
dan lutut bagi lelaki dan seluruh tubuh badan kecuali muka dan
dua tapak tangan serta belakangnya bagi wanita. Bahagian
bawah dagu juga termasuk aurat bagi wanita.

 Pesakit yang tidak mampu menutup auratnya boleh solat
mengikut keadaannya dan solat tersebut sah serta tidak perlu
diulang.

4. Dilakukan dalam keadaan menghadap qiblat.

 Pesakit yang tidak mampu menghadap qiblat boleh solat ke
arah lain mengikut keadaannya. Namun solat tersebut perlu
diulang semula setelah sembuh menurut Mazhab Syafi’e.

 Menurut pandangan Mazhab Hanafi, pesakit yang tidak
mampu menghadap qiblat boleh solat ke arah lain mengikut
keadaannya dan solat tersebut sah serta tidak perlu diulang.

5. Dilakukan setelah masuk waktu.

PANDUAN BERSUCI

DARIPADA NAJIS

19

PANDUAN BERSUCI DARIPADA NAJIS

Menyucikan najis pada kemaluan

i Sebaiknya pesakit menggunakan air untuk menghilangkan najis
jika mampu berbuat demikian.

ii Jika tidak mampu menggunakan air atau tidak mahu
menggunakannya, pesakit boleh menggunakan bahan-bahan
lain yang  suci, kering dan kesat serta bukan suatu yang ada
kehormatannya seperti makanan atau mushaf Al-Quran. Contoh
bahan-bahan yang boleh digunakan : batu atau tisu kesat yang
kering.

iii Jika digunakan bahan selain air disyaratkan beberapa syarat
 berikut :

a) Hendaklah dibersihkan tempat keluar najis sebelum ia kering.
Jika kering hendaklah dibasuh dengan air.

b) Hendaklah dibersihkan sekurang-kurangnya tiga kali jika
ia boleh bersih dengan kadar tersebut. Jika tidak bersih
hendaklah diulang  sehingga bersih.

c) Najis yang keluar daripada dubur hendaklah tidak melampaui
bahagian yang tercantum di antara dua belah punggung
seseorang ketika berdiri. Manakala yang keluar daripada
qubul hendaklah tidak melampaui kepala zakar bagi seorang
lelaki dan tidak meleleh dari tempat keluarnya ke bahagian
lain bagi seorang perempuan. Jika najis tersebut melampaui
bahagian tersebut, hendaklah dibasuh dengan air.

Menyucikan najis bukan pada kemaluan seperti najis yang
terkena pada tubuh badan yang lain.

i Bahagian yang terkena najis hendaklah disucikan dengan air
dan tidak memadai jika hanya dilap sahaja.

20

ii Jika tidak mampu atau tidak boleh menggunakan air kerana
ditakuti mendatangkan mudharat, najis yang ada perlu dibersih
dan dikurangkan kuantitinya sekadar kemampuan. Setelah itu
sucikan diri daripada hadath dan tunaikan solat fardhu sahaja
sebagai menghormati waktu. Solat ini perlu diqadha kembali
setelah pulih menurut mazhab Syafi’e.

iii Pesakit yang tidak mampu menghilangkan najis pada tubuh
badan boleh memilih untuk solat seperti biasa dengan
kewujudan najis mengikut pandangan mazhab Maliki. Solat
yang dilakukan ini sah serta tidak perlu diulang.

PANDUAN BERSUCI

DARIPADA HADATH

KECIL

23

PANDUAN BERSUCI DARIPADA HADATH KECIL

Cara bersuci daripada hadath kecil ialah dengan berwudhu` atau
bertayammum bagi mengharuskan solat.

Wudhu` ialah menggunakan air yang suci lagi menyucikan pada
empat anggota iaitu muka, tangan, kepala dan kaki dengan cara
yang tertentu menurut syara’.

PANDUAN BERWUDHU’

Cara berwudhu` : Membasuh Muka

Langkah 1:
Semburkan air pada tapak
tangan sehingga kelihatan
sedikit bertakung.

Langkah 2:
Mengalir dan meratakan air ke
seluruh bahagian muka disertai
dengan niat.

24

Cara berwudhu` : Membasuh Tangan

Langkah 1:
Semburkan air pada tapak
tangan sehingga kelihatan
sedikit bertakung.

Langkah 2:
Mengalir dan meratakan air
kepada seluruh anggota tangan
dari hujung jari hingga hujung
siku.

Langkah 3:
Basuhan dari sebelah belakang
dengan basuhan dari hujung jari.

25

Cara berwudhu’ : Menyapu Kepala

Langkah 1:
Semburkan air pada tapak
tangan sehingga kelihatan
sedikit bertakung.

Langkah 2:
Sapukan air pada bahagian
kepala.

26

Cara berwudhu` : Membasuh Kaki

Langkah 1:
Semburkan air pada kedua-dua
anggota kaki pesakit dari atas
buku lali ke bawah hingga ke
hujung jari.

Langkah 2:
Mengalir dan meratakan air dari
atas buku lali ke bawah hingga
ke hujung jari pesakit.

Langkah 3:
Mengalir dan meratakan air pada
celah-celah jari kaki pesakit.

* Setiap anggota wudhu` yang mesti dibasuh adalah tidak memadai jika hanya disapu
dengan air. Pastikan air mengalir di atas anggota yang dibasuh sebelum ia diratai di
semua bahagian anggota tersebut. Ini terutamanya bagi mereka yang menggunakan
semburan air.

* Pesakit boleh meminta bantuan orang lain untuk membantunya berwudhu`.

27

PANDUAN BERWUDHU’ BAGI PESAKIT YANG
TIDAK BOLEH MELAKUKAN PERGERAKAN DAN
MEMERLUKAN BANTUAN ORANG LAIN
Cara berwudhu` : Membasuh Muka

Langkah 1:
Semburkan air pada tapak
tangan pembantu sehingga
sedikit bertakung.

Langkah 2:
Mengalir dan meratakan air ke
seluruh bahagian muka pesakit
dari atas ke bawah disertai
dengan niat oleh pesakit

28

Cara berwudhu` : Membasuh Tangan

Langkah 1:
Semburkan air terus pada
kawasan tangan pesakit
sehingga mengalir.

Langkah 2:
Mengalir dan meratakan air ke
seluruh anggota tangan pesakit
dari hujung siku hingga ke jari.

29

Cara berwudhu` : Menyapu Kepala

Langkah 1:
Semburkan air pada tapak
tangan pembantu sehingga
sedikit bertakung.

Langkah 2:
Sapukan air pada sebahagian
kepala pesakit.

30

Cara berwudhu` : Membasuh Kaki

Langkah 1:
Semburkan air pada kedua-dua
anggota kaki pesakit dari atas
buku lali ke bawah hingga ke
hujung jari.

Langkah 2:
Mengalir dan meratakan air dari
atas buku lali ke bawah hingga
ke hujung jari pesakit.

Langkah 3:
Mengalir dan meratakan air pada
celah-celah jari kaki pesakit.

PANDUAN

BERTAYAMUM

33

PANDUAN BERTAYAMMUM

Tayammum ialah menyapu muka dan dua belah tangan meliputi
siku dengan debu tanah yang bersih atau bahan lain yang boleh
digunakan mengikut syarat-syarat yang tertentu.

Tayammum Mengikut Mazhab Syafi’e

1. Bahan yang boleh digunakan ialah tanah berdebu yang suci
daripada najis serta tidak musta’mal. Tanah musta’mal ialah
yang melekat di anggota tayammum ( muka / tangan ) ketika
tayammum atau yang bertebaran setelah disapu pada
anggota tayammum. Tanah daripada tempat yang ditepuk
pertama kali tidak dihukumkan musta’mal dan boleh digunakan
seberapa banyak kali walaupun kuantitinya sedikit.

2. Jika bertayammum untuk solat fardhu, tayammum mesti
dilakukan setelah masuk waktu solat.

3. Sucikan diri daripada najis dan pastikan arah qiblat sebelum
bertayammum untuk solat.

4. Tanggalkan cincin, jam tangan dan gelang jika ada.

5. Tepuk dua tapak tangan pada tanah berdebu sekali. Berniat
ketika memindahkannya sehingga menyentuh sebahagian
muka :

“ Sahaja aku bertayammum bagi mengharuskan fardhu solat
kerana Allah Ta’ala . “

 Jika tidak diniatkan ‘fardhu‘, tayammum ini tidak boleh
digunakan untuk solat fardhu. Namun masih boleh digunakan
untuk solat sunat dan ibadah sunat yang lain.

6. Sapu dan ratakan debu tanah di dua tapak tangan ke seluruh
bahagian muka.

7. Buang saki baki debu tanah yang ada di tapak tangan.

34

8. Tepuk dua tapak tangan pada tanah berdebu sekali lagi.

9.  Sapu debu tanah di tapak tangan kiri ke tangan kanan hingga
meliputi siku dan begitu juga debu tanah di tapak tangan
kanan ke tangan kiri hingga meliputi siku.

10. Sunat diselati jari jemari tangan.

11. Satu tayammum hanya boleh digunakan untuk satu solat fardhu
sahaja dan seberapa banyak solat dan ibadah sunat yang lain.

Tayammum Mengikut Mazhab Hanafi

1. Bahan yang boleh digunakan ialah apa sahaja bahan yang suci
daripada jenis muka bumi selain bahan yang boleh menjadi
abu setelah dibakar seperti pohon kayu dan bahan yang boleh
dilebur seperti besi.

 Contoh bahan yang boleh digunakan :  tanah, batu dan garam
bukit. Tidak disyaratkan ianya berdebu. Boleh menepuk di atas
tanah liat atau batu yang tidak berdebu. ( Boleh dibasuh terlebih
dahulu sebelum digunakan sebagai bahan tayammum ).

2. Jika bertayammum untuk solat fardhu ia boleh dilakukan
walaupun sebelum masuk waktu solat.

3. Tanggalkan cincin, jam tangan dan gelang jika ada.

4. Tepuk dua tapak tangan pada bahan tayammum sekali dengan
niat tayammum :

“ Sahaja aku bertayammum kerana Allah Taala. ”

 Niat boleh dilakukan ketika menepuk dua tapak tangan pada
bahan tayammum atau ketika menyapunya ke muka.

5. Sapu dua tapak tangan ke serata muka.

6. Tepuk dua tapak tangan pada bahan tayammum sekali lagi.

35

7. Sapu tapak tangan kiri ke tangan kanan hingga meliputi siku
dan begitu juga sapu tapak tangan kanan ke tangan kiri hingga
meliputi siku.

8. Wajib diselati jari-jemari tangan.

9. Satu tayammum boleh digunakan untuk seberapa banyak solat
fardhu, solat dan ibadah yang lain selagi ia tidak terbatal.

 Pesakit yang diharuskan bertayammum boleh memilih untuk
bertayammum berdasarkan Mazhab Syafi’e atau Mazhab
Hanafi seperti yang disebutkan.

Cara Tayammum Menggunakan Debu Tanah

Cara sapu muka

Langkah 1:
Menepuk dua tapak tangan
pada debu tanah kali pertama
untuk menyapu muka

Langkah 2:
Menyapu muka.

36

Langkah 3:
Membuang debu yang telah
digunakan

Langkah 6:
Menyapu bahagian tangan
kanan sebelah belakang
tapak tangan kanan dengan
menggunakan empat perut jari
tangan kiri ( selain ibu jari ) dari
hujung jari hingga ke siku.

Langkah 4:
Menepuk dua tapak tangan ke
debu tanah pada kali kedua
untuk menyapu kedua tangan.

Langkah 5:
Memindahkan debu tanah

37

Langkah 7:
Menyapu bahagian tangan
kanan sebelah hadapan dari
siku hingga ke hujung ibu jari
dengan menggunakan debu
tanah pada tapak tangan kiri
dan ibu jari tangan kiri menyapu
belakang ibu jari tangan kanan.

Langkah 8:
Menyapu bahagian tangan kiri
sebelah belakang tapak tangan
kiri dengan menggunakan
empat perut jari tangan kanan
( selain ibu jari) dari hujung jari
hingga ke siku.

Langkah 9:
Menyapu tangan kiri sebelah
hadapan dari siku hingga
ke hujung ibu jari dengan
menggunakan debu tanah
pada tapak tangan kanan dan
ibu jari tangan kanan menyapu
belakang ibu jari tangan kiri.

Catatan :
a) Untuk menyapu tangan, wajib ditanggalkan cincin, jam tangan dan gelang

sekiranya debu tanah tidak sampai di bawahnya. Jika sampai debu maka
sunat sahaja menanggalkannya.

b)  Sunat menipiskan debu tanah pada tapak tangan sebelum disapukan ke
anggota tayammum.

38

BERSUCI DARIPADA HADATH KECIL
BERDASARKAN KEADAAN PESAKIT

Anggota Wudhu’ Pesakit Boleh Dikenakan Air

i. Jika semua anggota wudhu` boleh dikenakan air dan pesakit
mampu berwudhu` hendaklah berwudhu` dengan sempurna
seperti biasa.

ii. Jika semua anggota wudhu` boleh dikenakan air tetapi pesakit tidak
mampu berwudhu` kerana tidak boleh bergerak umpamanya:

a) Hendaklah mendapatkan seseorang yang boleh membantu
mewudhu’kannya.

b) Jika tiada sesiapa yang mewudhu`kannya sedangkan dia
mampu bertayammum, hendaklah dia bertayammum. Solat
tidak perlu diulang setelah sembuh.

c) Jika tidak mampu bertayammum hendaklah solat tanpa
tayammum. Solat tersebut hendaklah diulang setelah
sembuh.

iii. Jika anggota wudhu` berbalut dan boleh dibuka dengan mudah
serta tidak mendatangkan mudharat jika terkena air, hendaklah
berwudhu` dengan sempurna seperti biasa.

Anggota Wudhu` Pesakit Tidak Boleh Dikenakan Air

Anggota Wudhu` Tidak Berbalut

i. Jika semua anggota wudhu` pesakit tidak berbalut dan semuanya
tidak boleh dikenakan air seperti melecur

a) Hendaklah bertayammum dan solat. Solat tidak perlu diulang
setelah sembuh.

b) Jika tidak boleh bertayammum dan disahkan oleh Pegawai
Perubatan, hendaklah solat tanpa tayammum sebagai
menghormati waktu. Solat ini hendaklah diulang setelah
sembuh.

39

ii. Jika semua anggota wudhu` pesakit tidak berbalut dan hanya
sebahagiannya tidak boleh dikenakan air.

a) Jika sebahagian besar anggota wudhu` ( contohnya
muka, kepala dan tangan ) boleh dikenakan air, hendaklah
berwudhu` dengan dibasuh semua anggota yang boleh
dibasuh dan disapu kepala.

b) Anggota yang tidak boleh dibasuh jika boleh disapu air di
atasnya hendaklah disapu dengan air, jika tidak boleh disapu
tidak perlu disapu.

c) Tunaikan solat dan solat tersebut tidak perlu diulang.
d) Jika sebahagian besar anggota wudhu` tidak boleh

dikenakan air, hanya perlu bertayammum dan kemudian
tunaikan solat serta tidak perlu diulang.

Anggota Wudhu` Berbalut

i. Berbalut semua anggota wudhu` :

 Jika tidak boleh berwudhu` dan bertayammum, tunaikan solat
sebagai menghormati waktu dan solat tersebut hendaklah
diulang setelah sembuh.

ii. Berbalut sebahagian muka sahaja

a) Basuh bahagian muka yang boleh dikenakan air beserta
niat wudhu` dan kemudian sapu air di atas pembalut. Jika
mendatangkan mudharat tidak perlu disapu.

b) Sempurnakan wudhu` dengan membasuh kedua tangan
hingga ke siku, menyapu air pada kepala dan membasuh
kedua kaki hingga ke buku lali.

c) Solat yang dilakukan tidak perlu diulang.

40

iii. Berbalut keseluruhan muka

a) Sapu air di atas pembalut muka beserta niat wudhu`. Jika
mendatangkan mudharat tidak perlu disapu.

b) Sempurnakan wudhu` dengan membasuh kedua tangan
hingga ke siku, menyapu air pada kepala dan membasuh
kedua kaki hingga ke buku lali.

c) Solat yang dilakukan tidak perlu diulang.

iv. Berbalut sebahagian tangan

a) Basuh muka beserta niat wudhu`.
b) Basuh bahagian tangan yang boleh dikenakan air hingga

ke siku dan sapu air di atas pembalut. Jika mendatangkan
mudharat tidak perlu disapu.

c) Sempurnakan wudhu` dengan menyapu air pada kepala
dan membasuh kedua kaki hingga ke buku lali.

d) Solat yang dilakukan tidak perlu diulang.

v. Berbalut keseluruhan tangan

a) Basuh muka beserta niat wudhu`. Boleh gunakan penyembur
air jika mampu.

b) Sapu air di atas pembalut tangan jika mampu dan boleh
minta bantuan sesiapa menyapukan air di atas pembalut.
Jika mendatangkan mudharat tidak perlu disapu.

c) Sempurnakan wudhu` dengan menyapu kepala dan
membasuh kedua kaki hingga ke buku lali. Boleh gunakan
penyembur air jika mampu.

d) Solat yang dilakukan tidak perlu diulang.

41

e) Jika tidak mampu menggunakan tangan dan tiada sesiapa
yang membantu untuk berwudhu`, hendaklah solat sebagai
menghormati waktu dan perlu diulang.

vi. Berbalut sebahagian kepala sahaja

a) Basuh muka beserta niat wudhu` dan kedua tangan hingga
ke siku.

b) Sapu air pada bahagian kepala yang tidak berbalut
dan sebaiknya disapu juga di atas pembalut jika tidak
mendatangkan mudharat.

c) Basuh kedua kaki hingga ke buku lali.
d) Solat yang dilakukan tidak perlu diulang.

vii. Berbalut keseluruhan kepala

a) Basuh muka beserta niat wudhu` dan kedua tangan hingga
ke siku.

b) Sapu air di atas pembalut kepala. Jika mendatangkan
mudharat tidak perlu disapu.

c) Basuh kedua kaki hingga ke buku lali.
d) Solat yang dilakukan tidak perlu diulang.

42

viii. Berbalut sebahagian kaki

a) Basuh muka beserta niat wudhu` dan kedua tangan
kemudian sapu kepala.

b) Basuh bahagian kaki yang boleh dikenakan air hingga ke
buku lali.

c) Sapu air di atas pembalut. Jika mendatangkan mudharat
tidak perlu disapu.

d) Solat yang dilakukan tidak perlu diulang.

ix. Berbalut keseluruhan kaki

a) Basuh muka beserta niat wudhu` dan kedua tangan
kemudian sapu kepala.

b) Sapu air di atas pembalut kaki hingga ke buku lali. Jika
mendatangkan mudharat tidak perlu disapu.

c) Solat yang dilakukan tidak perlu diulang.

PESAKIT YANG SENTIASA BERHADATH

Pesakit yang menghidapi penyakit salas ( keluar air kencing / darah
istihadhah berterusan ) atau yang seumpamanya boleh memilih
melakukan salah satu daripada berikut :

i. Solat fardhu pada setiap waktu ( menurut mazhab Syafi’e ).

a) Sucikan diri daripada najis dan gunakan lampin atau
seumpamanya pada tempat keluar najis.

b) Setelah itu sucikan diri daripada hadath. Kedua-duanya
mesti dilakukan setelah masuk waktu solat.

43

c) Segera tunaikan solat. Solat adalah sah dan tidak perlu
diulang walau pun najis tetap keluar ketika sedang berwudhu`
dan solat.

d) Satu wudhu` hanya boleh digunakan untuk satu solat fardhu
sahaja dan seberapa banyak ibadah sunat yang lain.

ii. Melakukan jama’ ( himpun ) bagi solat-solat yang boleh
dijama’kan ( menurut Mazhab Hanbali dan pandangan pilihan
sebahagian ‘ulama Mazhab Syafi’e ).

a) Sucikan diri daripada najis dan hadath setelah masuk waktu
solat dan kemudian solat. Solat adalah sah dan tidak perlu
diulang.

b) Satu wudhu` boleh digunakan untuk lebih daripada satu
solat fardhu dan seberapa banyak ibadah sunat yang lain
selama waktu solat tersebut belum habis. Contohnya bersuci
di dalam waktu Zohor, boleh ditunaikan solat fardhu Zohor
dan Asar secara jama’ dan solat-solat fardhu yang diqadha`
( diganti ) jika ada, serta ibadah sunat yang lain selama
waktu Zohor masih ada.

Pesakit yang menggunakan urine beg atau stoma beg atau
kolostomi beg jika mampu menyucikan tempat keluar najis dan
menukar atau membersihkan beg najis tersebut, hendaklah
berbuat demikian sekadar termampu.

Kemudian sucikan diri daripada hadath kecil / besar dan tunaikan
solat. Solat adalah sah dan tidak perlu diulang.

PANDUAN BERSUCI DARIPADA HADATH BESAR

Cara bersuci daripada hadath besar ialah dengan mandi atau
bertayammum bagi mengharuskan solat.

i. Pesakit yang mampu mandi dan semua bahagian badannya
boleh terkena air hendaklah mandi dengan niat mengangkat
hadath besar. Jika tidak mampu mandi kerana kesulitan untuk
bergerak umpamanya hendaklah bertayammum dengan niat
mengharuskan fardhu solat dan setelah itu solat. Solat tidak
perlu diulang.

ii. Pesakit yang disahkan oleh pegawai perubatan tidak boleh
terkena air pada seluruh tubuh badan atau sebahagian
besarnya hendaklah bertayammum dengan niat mengharuskan
fardhu solat dan setelah itu solat. Solat tidak perlu diulang.

iii. Pesakit yang sebahagian besar badannya boleh terkena
air sedangkan kecederaannya sedikit hendaklah mandi
dan membasuh bahagian yang boleh terkena air mengikut
kemampuan. Selebihnya hendaklah disapu dengan air. Setelah
itu solat dan solat tidak perlu diulang.

 Jika air mandian tetap akan terkena pada kecederaan sekiranya
pesakit mandi, ketika itu hanya perlu bertayammum dengan
niat mengharuskan fardhu solat dan setelah itu solat. Solat tidak
perlu diulang.

BEBERAPA MASALAH

BERKAITAN WANITA

47

BEBERAPA MASALAH BERKAITAN WANITA

Haidh
i) Haidh ialah darah yang keluar daripada faraj wanita secara

normal pada waktu-waktu yang tertentu bukan kerana
melahirkan.

ii) Tempoh minimum haidh ialah satu hari satu malam manakala
tempoh maksimumnya ialah 15 hari. Darah yang keluar setelah
tempoh 15 hari adalah darah istihadhah.

iii) Cecair berwarna kuning atau keruh yang keluar di penghujung
haidh jika masih dalam tempoh haidh juga dikira sebagai
haidh.

iv) Wanita yang sedang didatangi haidh berada di dalam
keadaan hadath besar. Oleh itu dilarang sama sekali melakukan
solat, puasa, menyentuh mushaf al-Quran atau membacanya
melainkan berdoa dengan ayat-ayat al-Quran yang dibaca
dengan niat zikir.

v) Solat yang ditinggalkan sepanjang tempoh haidh tidak perlu
diqadha`  ( diganti ) bahkan makruh jika diqadha` ( diganti ).

vi) Puasa Ramadhan yang ditinggalkan sepanjang tempoh haidh
wajib diqadha` ( diganti ).

Nifas
i) Nifas ialah darah yang keluar daripada faraj wanita sejurus

selepas bersalin iaitu setelah keluar semua anggota bayi. Darah
yang keluar bersama kelahiran bukan darah nifas.

ii)  Tempoh minimum nifas ialah sedetik selepas kelahiran.
Kebiasaannya 40 hari manakala tempoh maksimumnya 60
hari.

iii) Sekiranya tidak keluar darah sejurus selepas bersalin dan keluar
darah dalam tempoh 15 hari setelah bersalin, darah tersebut
adalah darah nifas.

iv) Sekiranya tidak keluar darah dalam tempoh 15 hari selepas
bersalin dan keluar darah selepas tempoh tersebut, darah
tersebut bukan darah nifas.

v)  Wanita yang sedang didatangi nifas adalah berhadath
besar. Oleh itu dilarang sama sekali melakukan solat, puasa,
menyentuh mushaf al-Quran atau membacanya melainkan
berdoa dengan ayat-ayat al-Quran yang dibaca dengan niat
zikir.

48

vi) Solat yang ditinggalkan sepanjang tempoh nifas tidak perlu
diqadha` ( diganti ) bahkan makruh jika diqadha` ( diganti ).

vii) Puasa Ramadhan yang ditinggalkan sepanjang tempoh nifas
wajib diqadha` ( diganti ).

Istihadhah
i) Istihadhah ialah darah yang keluar daripada kemaluan wanita

selain darah haidh dan nifas. Sebahagian ‘ulama membezakan
di antara darah istihadhah dan darah fasad ( penyakit ). Ia
hanyalah perbezaan istilah namun hukumnya tetap sama.

ii) Wanita yang keluar darah istihadhah tidak berhadath besar.
Oleh itu wajib dilakukan solat dan puasa serta boleh dilakukan
ibadat yang lain.

iii)  Keluar darah istihadhah hanya menyebabkan hadath kecil.
Oleh itu mesti disucikan dan kemudian berwudhu` sebelum
solat.

iv) Wanita yang keluar darah istihadhah secara berterusan boleh
memilih untuk melakukan solat fardhu pada setiap waktu atau
melakukan jama’ solat seperti yang telah dijelaskan sebelum
ini.

Darah Yang Keluar Daripada Faraj Wanita Hamil Ketika Hampir
Bersalin

i)  Darah ini adalah darah istihadhah dan tidak menyebabkan
hadath besar.

ii) Sekiranya keluar darah setelah masuk waktu solat dan berlalu kadar
masa yang mencukupi untuk bersuci dan solat tanpa sebarang
keuzuran, wajib ditunaikan solat waktu tersebut. Sekiranya tidak
ditunaikan di dalam waktunya wajib diqadha` ( diganti ).

Air Yang Keluar Daripada Faraj Wanita Hamil Ketika Hampir
Bersalin

i) Air yang keluar ini najis. Jika terkena pakaian tidak sah digunakan
untuk solat.

ii) Keluarnya tidak menyebabkan hadath besar. Solat masih wajib
ditunaikan setelah masuk waktu.

iii) Setelah masuk waktu solat, cari waktu yang sesuai ketika air

49

berhenti keluar walaupun di akhir waktu, bersuci seperti biasa
dan tunaikan solat.

iv) Jika air berterusan keluar sehingga hampir habis waktu solat,
bersuci seperti biasa dan gunakan lampin. Setelah itu solat dan
tidak mengapa jika air terus keluar ketika solat. Solat adalah
sah dan tidak perlu diulang.

Keputihan

i) Iaitu cecair pekat berwarna putih atau kekuningan yang keluar
daripada faraj wanita. Biasanya keluar ketika hampir didatangi
haidh.

ii) Cecair ini najis dan keluarnya hanya menyebabkan hadath
kecil. Oleh itu mesti disucikan dan kemudian berwudhu`
sebelum solat.

iii)  Jika seorang wanita sentiasa keluar keputihan dan
menyulitkannya bersuci untuk solat, keadaannya sama seperti
orang yang menghidapi penyakit kencing atau istihadhah
berterusan. Boleh memilih untuk menunaikan setiap solat fardhu
pada waktunya atau melakukan jama’ ( himpun ) solat seperti
yang telah dijelaskan.

Keguguran

i) Darah yang keluar setelah keguguran adalah darah nifas sama
ada yang gugur itu janin yang sempurna sifatnya atau yang
tidak sempurna sifatnya seperti ketulan daging atau gumpalan
darah.

ii) Keguguran menyebabkan seorang wanita berhadath besar
sama seperti melahirkan anak.

Keluar Angin Daripada Kemaluan

i) Keluar angin daripada dubur menyebabkan berlaku hadath
kecil.

ii)  Keluar angin daripada qubul juga menyebabkan berlaku hadath
kecil jika pasti ia keluar daripada saluran faraj.

 Sekiranya ia keluar bukan daripada saluran faraj ( kerana
mungkin ia keluar daripada celah kelopak-kelopak besar labia )
ia tidak menyebabkan berlaku hadath kecil.

50

 ( Ujian boleh dilakukan bagi mengenalpasti sama ada angin
tersebut keluar daripada saluran faraj atau sebaliknya dengan
meletakkan tisu di antara kelopak-kelopak ini tanpa menyumbat
faraj, jika setelah itu tiada kedengaran atau dirasai angin maka
boleh dikenalpasti bahawa angin yang keluar sebelum ini
adalah daripada celah kelopak-kelopak tersebut, namun jika
masih terus kedengaran atau dirasai, maka sah ia daripada
saluran faraj ).

iii)  Jika angin kerap keluar daripada saluran faraj sehingga
membawa kepada kesulitan untuk beribadat atau ditakuti
membawa kepada penyakit was-was, maka boleh bertaqlid
kepada mazhab Hanafi dan Maliki yang berpendapat bahawa
keluar angin daripada saluran faraj tidak menyebabkan berlaku
hadath kecil.

CONTOH PANDUAN

SOLAT BAGI PESAKIT

53

PANDUAN SOLAT BAGI PESAKIT

1. Solat yang dilakukan mestilah memenuhi semua rukun dan
syarat sah seperti yang disebutkan.

2. Pesakit boleh memilih untuk mengikut mana-mana pandangan
mazhab fiqh yang muktabar termasuklah pandangan yang
lebih memudahkan terutamanya ketika kesulitan.

3. Pesakit yang mampu berdiri untuk solat fardhu hendaklah
memulakan solat dalam keadaan berdiri. Jika berasa tidak
mampu berdiri ketika sedang solat baru boleh duduk. Justeru itu
tidak boleh memulakan solat dalam keadaan duduk bagi yang
mampu berdiri.

 Solat sunat boleh dilakukan secara duduk walaupun bagi yang
mampu berdiri, namun pahalanya hanya separuh daripada
pahala solat berdiri.

4. Pesakit yang solat duduk setelah tidak mampu berdiri, jika berasa
mampu setelah itu ketika masih di dalam solat, hendaklah
kembali solat berdiri dan tidak boleh berterusan solat duduk.

5. Pesakit yang solat duduk dan mampu berdiri untuk ruku’ seperti
biasa hendaklah berdiri sebelum ruku’.

6. Pesakit yang solat duduk sama ada di atas kerusi atau
seumpamanya atau di atas lantai dan mampu sujud di atas
lantai tempat solat, hendaklah sujud di atas lantai tempat solat.
Justeru itu tidak memadai sujud dengan hanya menundukkan
badan sahaja.

7. Pesakit yang tidak mampu sujud seperti biasa di atas lantai
tempat solat dan mampu solat berdiri hendaklah solat berdiri
dan tidak boleh solat duduk menurut mazhab Syafi’e. Namun
menurut mazhab Hanafi pesakit yang tidak mampu sujud seperti
biasa di atas lantai tempat solat gugur daripadanya kewajipan
berdiri dan boleh melakukan solat dalam keadaan duduk.

54

8. Pesakit yang tidak mampu solat berdiri boleh solat duduk. Jika
tidak mampu solat duduk boleh solat mengiring. Jika tidak
mampu solat mengiring boleh solat menelentang.

9. Rukun pergerakan solat yang tidak mampu dilakukan
seperti biasa boleh dilakukan dengan isyarat badan seperti
menundukkan badan untuk ruku’ dan sujud. Jika tidak mampu
dilakukan dengan isyarat badan boleh dilakukan dengan
isyarat kepala. Jika tidak mampu dilakukan dengan isyarat
kepala boleh dilakukan dengan isyarat mata. Jika tidak mampu
dilakukan dengan isyarat mata boleh dilakukan solat di dalam
hati.

CONTOH PANDUAN SOLAT

i) Pesakit yang mampu solat berdiri tetapi tidak mampu ruku’ dan
sujud seperti biasa

Cara Solat :

1-Mulakan solat dalam keadaan
berdiri dan baca al-Fatihah
setelah bertakbiratul ihram.

Bagi yang mampu solat fardhu berdiri tetapi tidak melakukannya bahkan
melakukannya dalam keadaan duduk umpamanya solatnya tidak sah menurut
mazhab Syafi’e kerana berdiri salah satu rukun solat bagi yang mampu.

Namun menurut mazhab Hanafi orang yang tidak mampu melakukan sujud
seperti biasa gugur daripadanya kewajipan berdiri dan solat boleh dilakukan
dalam keadaan duduk.

55

6 -Setelah selesai sujud yang kedua tegakkan kembali badan dan
berdiri untuk raka’at seterusnya. Begitulah dilakukan pada setiap
raka’at.

2-Kemudian ruku’ dengan
menundukkan badan sehingga
dua tapak tangan boleh
mencapai kedua lutut. Jika
tidak mampu, lakukan ikut
kemampuan.

3-Setelah ruku’ kembali i’tidal
dengan berdiri tegak.

4-Setelah itu duduk ( sama ada di
atas lantai tempat solat atau di
atas kerusi atau seumpamanya )
dan sujud dengan menundukkan
badan serta menghampirkan
dahi semampunya ke tempat
sujud.

5-Setelah sujud tegakkan kembali
badan untuk duduk di antara
dua sujud (duduk bagi yang
duduk dan berdiri bagi yang
berdiri). Kemudian sujud sekali
lagi seperti sujud yang pertama.

56

7 -Jika tidak mampu ruku’ dan sujud dengan menundukkan badan
hendaklah dilakukan dengan isyarat kepala. Jika tidak mampu
juga hendaklah dilakukan dengan isyarat mata.

8-Lakukan tasyahhud dalam keadaan duduk jika mampu.
Seterusnya ucapkan salam setelah selesai tasyahhud akhir.
Sunat dipalingkan muka ke kanan ketika salam pertama dan ke
kiri ketika salam kedua.

ii) Pesakit yang mampu solat berdiri dan mampu ruku’ tetapi tidak
mampu sujud seperti biasa

Cara Solat :

2 -Kemudian ruku’ seperti biasa.

1 -Mulakan solat dalam keadaan
berdiri dan baca al-Fatihah
setelah bertakbiratul ihram.

3 -Setelah ruku’ kembali i’tidal
dengan berdiri tegak.

57

4-Setelah itu duduk ( sama
ada di atas lantai tempat
solat atau di atas kerusi atau
seumpamanya ) dan sujud
dengan menundukkan badan
serta menghampirkan dahi
semampunya ke tempat sujud.

5 -Setelah sujud tegakkan kembali
badan untuk duduk di antara
dua sujud. Kemudian sujud
sekali lagi seperti sujud yang
pertama.

6-Setelah selesai sujud yang
kedua bangun untuk raka’at
seterusnya. Begitulah dilakukan
pada setiap raka’at.

7-Lakukan tasyahhud dalam
keadaan duduk. Seterusnya
ucapkan salam setelah
selesai tasyahhud akhir. Sunat
dipalingkan muka ke kanan
ketika salam pertama dan ke
kiri ketika salam kedua.

58

Peringatan :

Bagi yang mampu solat fardhu berdiri tetapi tidak melakukannya bahkan
melakukannya dalam keadaan duduk umpamanya solatnya tidak sah
menurut mazhab Syafi’e kerana berdiri salah satu rukun solat bagi yang
mampu. Namun menurut mazhab Hanafi orang yang tidak mampu
melakukan sujud seperti biasa gugur daripadanya kewajipan berdiri dan
solat boleh dilakukan dalam keadaan duduk.

iii) Pesakit yang tidak mampu solat berdiri dan mampu solat duduk

Cara solat :

1- Mulakan solat dalam keadaan duduk jika tidak mampu berdiri.
Jika masih mampu berdiri, mulakan dalam keadaan berdiri dan
kemudian duduk setelah tidak mampu.

 Sebaik-baiknya duduk di atas lantai tempat solat secara iftirasy
iaitu duduk seperti duduk di antara dua sujud. Jika tidak mampu
boleh duduk secara bersila atau mengikut kemampuan.

Pesakit juga boleh solat duduk di atas kerusi, katil dan seumpamanya.

Duduk secara iftirasy

Duduk atas katil dengan kaki melunjur

Duduk atas birai katil
dengan kaki di bawah

59

2- Baca al-Fatihah setelah bertakbiratul ihram

 ( gambar sedang baca al fatihah.. duduk iftirasy, bersila, atas kerusi, atas
birai katil, atas katil sambil melunjur kaki )

Duduk secara iftirasy

Duduk atas katil dengan
kaki melunjur

Duduk atas birai katil
dengan kaki di bawah

60

3- Setelah itu ruku’ dengan menundukkan badan. Sekurang-
kurangnya kedudukan dahi berada setentang melepasi paras
lutut dan sebaik-baiknya kedudukan dahi berada setentang
dengan tempat sujud. Jika tidak mampu lakukan semampunya.

( gambar ruku’ bagi yg solat duduk iftirasy, bersila, atas kerusi, atas birai
katil, atas katil sambil melunjur kaki )

Duduk secara iftirasy

Duduk atas katil dengan
kaki melunjur

Duduk atas birai katil
dengan kaki di bawah

61

4- Setelah itu i’tidal dengan kembali duduk menegakkan badan.

( gambar i’tidal baig yang solat duduk iftirasy, bersila, atas kerusi, atas
birai katil, atas katil sambil melunjur kaki )

Duduk secara iftirasy

Duduk atas katil dengan
kaki melunjur

Duduk atas birai katil
dengan kaki di bawah

62

5- Setelah itu sujud. Pesakit hendaklah sujud di atas lantai tempat
solat jika mampu berbuat demikian. Tidak memadai hanya sujud
dengan menundukkan badan sahaja bagi yang mampu sujud
di atas lantai tempat solat.

Jika tidak mampu sujud di atas lantai tempat solat lakukan sujud
dengan menundukkan badan lebih sedikit berbanding ketika ruku’
supaya dibezakan di antara keduanya. Jika tidak mampu, lakukan
semampunya walau pun paras di antara ruku’ dan sujud sama.

Duduk secara iftirasy

Duduk atas katil dengan
kaki melunjur

Duduk atas birai katil
dengan kaki di bawah

63

6- Setelah itu duduk di antara dua sujud seperti biasa.

7- Setelah itu lakukan sujud sekali lagi seperti sujud yang pertama.

8- Setelah selesai sujud yang kedua kembali duduk menegakkan
badan untuk raka’at seterusnya. Begitulah dilakukan pada
setiap raka’at.

9- Lakukan tasyahhud dan sebaiknya duduk secara tawarruk ketika
tasyahhud akhir jika mampu. Jika tidak, duduk seperti sedia ada.

Duduk secara iftirasy

Duduk atas birai katil
dengan kaki di bawah

64

10- Ucapkan salam setelah selesai tasyahhud akhir. Sunat
dipalingkan muka ke kanan ketika salam pertama dan ke kiri
ketika salam kedua.

iv. Pesakit solat duduk di atas kerusi.

Duduk secara iftirasy

1-Berniat solat ketika
melafazkan takbiratul
ihram dengan mengangkat
tangan.

2-Membaca Surah al-Fatihah
dan surah dalam keadaan
duduk dan tangan kanan
diletakkan atas tangan kiri.

65

3-Ruku’ dengan menundukkan
kepala sehingga dahinya
berbetulan hadapan
lututnya atau sekadar yang
termampu.

4-I’tidal dengan mengangkat
kepala sambil mengangkat
tangan seperti Takbiratul
ihram dan meluruskan badan
dan tangan ke bawah.

5-Sujud dengan menundukkan
kepala dan badan seboleh-
bolehnya dahi di hadapan
paras lutut sekiranya
mampu. Perbuatan sujud
dan ruku’ hendaklah ada
perbezaan, iaitu sujud
rendah sedikit dari ruku’.

6-Duduk di antara dua sujud
dengan meletakkan tangan
di atas paha.

66

v. Pesakit yang mampu solat mengiring.

7-Membaca tahiyyat dalam
keadaan meletakkan tangan
di atas paha.

8-Melafazkan salam dengan
berpaling muka ke kanan
dan kiri.

1-Mulakan solat dengan takbiratul ihram dalam keadaan
mengiring di atas rusuk kanan atau kiri mengikut keselesaan
pesakit dengan menghadapkan muka dan dada ke arah qiblat.

2 - Baca al-Fatihah selepas bertakbiratul ihram.

67

4 - Setelah itu i’tidal dengan mengangkat kembali kepala.

3 - Setelah itu ruku’ dengan menundukkan kepala sedikit.

5-Setelah itu sujud dengan menundukkan kepala lebih sedikit
berbanding ketika ruku’ jika mampu. Jika tidak, lakukan
semampunya.

68

8-Setelah selesai sujud angkat kembali kepala untuk raka’at
seterusnya. Begitulah dilakukan pada setiap raka’at.

6-Setelah itu duduk di antara dua sujud dengan kembali
mengangkat kepala.

7 - Setelah itu sujud sekali lagi seperti sujud yang pertama.

69

vi. Pesakit yang hanya mampu solat menelentang

1-Mulakan solat dengan takbiratul ihram dalam keadaan
menelentang dengan kedua kaki menghadap qiblat dan kepala
diangkat sedikit supaya muka dapat menghadap qiblat.

2-Lakukan pergerakan solat dengan isyarat kepala, jika tidak
mampu lakukan dengan isyarat mata dan akhirnya jika tidak
mampu juga lakukan solat di dalam hati.

9- Baca tasyahhud dalam keadaan mengiring seperti asal. Setelah
itu ucapkan salam.

10-Jika pesakit tidak mampu melakukan rukun-rukun perbuatan
dengan isyarat kepala, boleh dilakukan dengan isyarat mata, jika
tidak mampu dengan isyarat mata, lakukan solat di dalam hati.

70

JAMA’ ( MENGHIMPUNKAN ) SOLAT

1. Pesakit yang menanggung kesakitan yang agak berat dan
menghadapi kesulitan untuk solat setiap solat fardhu pada
waktunya diharuskan untuk menjama’kan ( menghimpunkan )
solat Zohor dan Asar begitu juga solat Maghrib dan ‘Isya` dalam
satu waktu.

2. Pesakit boleh memilih mengikut keselesaan untuk menghimpunkan
solat Zohor dan Asar di dalam waktu Zohor ( Jama’ Taqdim )
atau menghimpunkan keduanya di dalam waktu Asar ( Jama’
ta’khir ). Begitu juga boleh memilih untuk menghimpunkan solat
Maghrib dan ‘Isya` di dalam waktu Maghrib  ( Jama’ Taqdim )
atau menghimpunkan keduanya di dalam waktu ‘Isya` ( Jama’
ta’khir ).

isyarat mata sujud

isyarat mata ruku’isyarat mata takbiratul ihram

71

3. Setiap solat ini hendaklah dilakukan sebanyak 4 raka’at seperti
asalnya dan tidak boleh diqasarkan ( diringkaskan ) menjadi 2
raka’at.

4. Solat Subuh hendaklah dilakukan di dalam waktunya dan tidak
boleh dijama’kan ( dihimpunkan ) dengan solat-solat lain.

5. Jika ingin dilakukan solat di dalam waktu yang pertama
umpamanya waktu Zohor, hendaklah dilakukan secara tertib
iaitu didahulukan solat yang pertama umpamanya solat Zohor
kemudian baru dilakukan solat yang kedua iaitu solat Asar.

6. Jika ingin dilakukan di dalam waktu yang kedua umpamanya
waktu Asar, tidak disyaratkan tertib di antara keduanya tetapi
sunat didahulukan yang pertama. Boleh dilakukan solat Asar
terlebih dahulu atau solat Zohor terlebih dahulu tetapi sunat
didahulukan Zohor.

7. Bagi pesakit yang bersuci secara bertayammum pastikan masuk
waktu solat sebelum bertayammum. Satu tayammum hanya
boleh digunakan untuk satu fardhu solat sahaja. Pesakit mesti
bertayammum sekali lagi untuk solat fardhu yang kedua menurut
mazhab Syafi’e.

Cara menghimpunkan solat di dalam waktu yang pertama ( Jama’
Taqdim )

1. Lakukan solat yang pertama ( Zohor atau Maghrib ) dan niat untuk
menghimpunkan sekali solat yang kedua ( Asar atau ‘Isya`). Niat
untuk menghimpunkan ini sebaik-baiknya dilakukan ketika
takbiratul ihram namun, boleh juga dilakukan ketika sedang
solat yang pertama walau pun ketika memberi salam.

Contoh niat ketika tabiratul ihram :

Sahaja aku solat fardhu Zohor 4 raka’at dengan
menghimpunkan solat fardhu Asar kerana Allah Ta’ala.

72

Jika tidak diniatkan himpun ( jama’ ) ketika takbiratul ihram seperti :
Sahaja aku solat fardhu Zohor 4 raka’at kerana Allah Ta’ala,
hendaklah niat di dalam hati untuk melakukannya sebelum selesai
solat.

Jika tidak diniatkan himpun ( jama’ ) di dalam solat yang pertama,
solat yang kedua hendaklah dilakukan di dalam waktunya.

2. Setelah selesai solat yang pertama hendaklah terus dilakukan
solat yang kedua tanpa diselangi waktu yang panjang iaitu
anggaran masa dilakukan 2 raka’at solat yang ringkas.

Sekiranya diselangi di antara keduanya waktu yang lama walau
pun dengan keuzuran seperti terlupa, pengsan atau seumpamanya
pesakit tidak boleh meneruskan jama’ dan solat yang kedua
hendaklah dilakukan di dalam waktunya.

3. Pesakit tidak perlu niat jama’ ( himpun ) pada solat yang kedua
dan boleh niat solat seperti biasa.

Contohnya :

Sahaja aku solat fardhu Asar 4 raka’at kerana Allah
Ta’ala.

Cara menghimpunkan solat di dalam waktu yang kedua ( Jama’
ta’khir )

1. Pesakit hendaklah berniat di dalam waktu yang pertama sebelum
habis waktu untuk menghimpun solat waktu pertama ke dalam
waktu yang kedua.

Contohnya niat menghimpunkan solat Zohor ke dalam waktu Asar.
Niat tersebut hendaklah dilakukan di dalam waktu Zohor.

2. Pesakit boleh memilih untuk mendahulukan solat waktu pertama
atau solat waktu kedua tetapi sunat didahulukan solat waktu
pertama bagi meraikan tertib.

73

3. Tidak disyaratkan melakukan kedua-dua solat secara berturut-
turut dan tidak disyaratkan juga untuk niat jama’ ( himpun ) di
dalam solat yang pertama. Hanya sunat dilakukan berturut-turut
dan sunat niat jama’ ( himpun ) di dalam solat yang pertama.
Jika tidak dilakukan, solat tetap sah.

74

RUJUKAN

1. Al-Quran Al-Karim
2. Abdullah Basmeih, 2002, Tafsir Pimpinan Ar-Rahman Kepada

Pengertian Al-Quran.
3. Al-Bukhari, Muhammad bin Ismail, 1999, Al-Jami’ al-Sahih,

Al-Riyadh : Dar al-Salam.
4. Al-Bakri, Uthman bin Muhammad Syatta, 2006, I’anah al-Tolibin,

Jilid 1, Damsyik : Dar al-Faiha`.
5. Al-Jardani, Muhammad Abdullah, 1988, Fath al-’Allam Bi Syarh

Mursyid al-Anam, Jilid 1 dan 2, Mesir : Dar as-Salam.
6. Al-Nawawi, Muhyiddin bin Syaraf, Al-Majmu’ Syarh Al-Muhazzab,

2001, Jilid 2 dan 4, Beirut : Dar Ihya al-Turath al-’Arabiyyah.
7. Al-Nawawi, Muhyiddin bin Syaraf, 2003, Raudhah al-Tolibin,

Jilid 1, Beirut : Dar ‘Alam al-Kutub.
8. Al-Syirbini, Muhammad bin al-Khatib, 1995, Mughni al-Muhtaj

Ila Ma’rifati Ma’ani Alfaz al-Minhaj, Jilid 1, Beirut : Dar al-Fikr.
9. Al-Qari, Munla ‘Ali bin Sultan Muhammad, Fath Bab al-’Inayah Bi

Syarh al-Nuqayah, Jilid 1, Beirut : Dar al-Arqam.
10. Ibn Nujaim, Zainuddin bin Ibrahim, Al-Bahr al-Raiq Syarh Kanz

al-Daqaiq, Jilid 1, t.t.
11. Ibn ‘Abidin, Muhammad Amin bin Umar, Radd al-Muhtar ‘Ala

al-Durr al-Mukhtar, 1998, Jilid 1 dan 2, Beirut : Dar Ihya al-Turath
al-’Arabi.

12. Al-Dardir, Ahmad bin Muhammad, Aqrab al-Masalik Li Mazhab
al-Imam Malik ( Al-Syarh al-Saghir ), Jilid 1, Mesir : Al-Maktabah
al-Tijariyyah.

13. Al-Sawi, Ahmad bin Muhammad, Bulghat al-Salik Li Aqrab al-
Masalik, Jilid 1, Mesir : Al-Maktabah al-Tijariyyah.

14. Al-Bahuti, Mansur bin Yunus, Kasysyaf al-Qina’ ‘An al-Iqna’,
Jilid 1, Arab Saudi : Kementerian Kehakiman.

15. Al-Maqdisi, Muwaffaq al-Din Ahmad Ibn Qudamah, 1997,
Al-Mughni Syarh al-Mukhtasar al-Khiraqi, Jilid 1 dan 3, Al-Riyadh
: Dar ‘Alam al-Kutub.

16. Al-Bani, Muhammad Said bin ‘Abd al-Rahman, ‘Umdat al-Tahqiq
Fi al-Taqlid Wa al-Talfiq, Dar al-Qadiri.